Diari Oficial de la Generalitat Valenciana


Sumari del DOGV 8708, del 31-12-2019 (2019/12523)

ORDRE 5/2019, de 20 de desembre, de la Conselleria de Política Territorial, Obres Públiques i Mobilitat, per la qual es regula el sistema de descans obligatori i la limitació diària en la prestació del servei del taxi en l'àrea de prestació conjunta d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2019/12/20/5/dof/vci/html**

### Dades del document

Número de DOGV
:   8708

Data del DOGV
:   31-12-2019

Secció del DOGV
:   I. DISPOSICIONS GENERALS

Número del document
:   2019/12947


Data del document
:   20-12-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * Alacant
    * taxi
    * legislació

ORDRE 5/2019, de 20 de desembre, de la Conselleria de Política Territorial, Obres Públiques i Mobilitat, per la qual es regula el sistema de descans obligatori i la limitació diària en la prestació del servei del taxi en l'àrea de prestació conjunta d'Alacant. [2019/12346]  
PREÀMBUL  
  
L'article 49.1.15 de l'Estatut d'Autonomia atribueix a la Generalitat la competència exclusiva en matèria de transport terrestre l'itinerari del qual discórrega íntegrament en el seu territori.  
La Llei 13/2017, de 8 de novembre, de la Generalitat, del taxi de la Comunitat Valenciana estableix, de manera específica, en l'article 15, la facultat de l'administració per a prendre mesures de control de l'oferta de taxis i d'harmonització de la competència entre els taxistes.  
La comarca de l'Alacantí està repleta d'activitats que generen la mobilitat del ciutadà. Unes són constants i d'altres menys previstes. Aquestes últimes tenen un protagonisme notable, l'evolució de la demanda fluctua de forma acusada en aquestes poblacions i, com a conseqüència d'això, pel que fa al transport de viatgers discrecional, s'ha vist desbordada en nombroses ocasions respecte de l'oferta oferida pel sector del taxi. Aquests fets han sigut informats pels mateixos ciutadans i taxistes, i diagnosticats per un estudi que s'ha realitzat en l'Àrea de Prestació Conjunta d'Alacant.  
Per això, per a solucionar l'esmentada falta d'adaptació a la demanda, aquesta estableix la implantació d'un nou sistema de torns de descansos en l'Àrea de Prestació Conjunta d'Alacant, la principal característica del qual és la gran flexibilitat de servei sobre la base de la demanda que directament es produeix. A més, el 30 de juliol de 2019 es va procedir a efectuar una consulta a través de les associacions més representatives de l'Àrea de Prestació Conjunta d'Alacant, relativa a la implantació d'aquest procediment de repartiment d'hores de treball, en el qual la majoria de les persones titulars van optar per un sistema de distribució a voluntat, amb límit màxim de 16 o 20 hores diàries de prestació del servei segons l'època, i un sistema de descansos d'un dia laborable i un dia en cada cap de setmana (dissabte o diumenge). Aquest sistema triat ofereix una major senzillesa a seguir les regles de descansos de l'Àrea, i alhora permet respondre de manera eficaç fins i tot fins a les demandes imprevistes o sobrevingudes. Cal assenyalar que les dificultats tècniques en la implementació dels taxímetres per a programar un límit variable han aconsellat fixar un límit de 16 hores diàries.  
  
Finalment, ha d'assenyalar-se que la present norma és conforme amb els principis de bona regulació esmentats en l'article 129 de la Llei 39/2015, d'1 d'octubre, del procediment administratiu comú de les administracions públiques, puix que d'acord amb el principi de proporcionalitat, es configura com la via necessària i adequada per a regular el sistema de descans obligatori i la limitació diària en la prestació del servei del taxi en l'Àrea de Prestació Conjunta d'Alacant d'acord amb les competències assignades a aquesta Conselleria, i es garanteix així els principis de necessitat i eficàcia, constituint al mateix temps el marc jurídic amb vocació de permanència necessari per a garantir la seguretat jurídica de les persones usuàries en la utilització del servei del taxi, i de les persones que presten el servei en relació amb la resta de plataformes del transport de viatgers. Igualment, s'han observat en la tramitació els requisits de transparència i participació exigits per la normativa bàsica estatal i autonòmica en aquesta matèria. A més, la matèria regulada compleix amb el principi d'eficiència, perquè evita càrregues administratives innecessàries i racionalitza en la seua aplicació la gestió dels recursos públics, perquè no suposa cap increment en els costos o recursos actuals destinats a tal fi.  
Per tot això, en virtut del que es disposa en els articles 28.e i 43 de la Llei 5/1983, de 30 de desembre, del Consell; en la Llei 13/2017, de 8 de novembre, de la Generalitat, del taxi de la Comunitat Valenciana; en l'article 134 del Decret 105/2019, de 5 de setembre, pel qual s'estableix l'estructura orgànica bàsica de la Presidència i de les conselleries de la Generalitat, prèvia audiència de les associacions professionals del sector i de consumidors i usuaris, previs informes de l'Advocacia General de la Generalitat i del Consell de Consumidors i Usuaris de la Comunitat Valenciana; complits els tràmits procedimentals previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat; i conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte  
L'objecte d'aquesta ordre és regular el règim de descans obligatori i la limitació diària de la prestació de serveis de taxi en l'àrea de prestació conjunta d'Alacant.  
  
Article 2. Repartiment horari del servei  
1. Totes les autoritzacions de taxi de l'àrea de prestació conjunta d'Alacant hauran de prestar servei en dies laborables un màxim de 16 hores per a tot l'any en cada jornada, amb excepció dels dies de descans obligatori. S'entén per jornada de prestació del servei el temps comprés entre les 00.00 hores de la nit i la mateixa hora de l'endemà.  
  
Els dissabtes i festius s'estableix un màxim de 24 hores en cada jornada, comptant la jornada d'igual forma que en dies laborables: des de les 0.00 de la nit i la mateixa hora de l'endemà.  
2. El còmput del temps de prestació s'iniciarà en el primer moment del dia en què el taxímetre es pose en posició de lliure.  
  
Article 3. Control mitjançant taxímetre  
1. El control de la durada del servei es realitzarà mitjançant l'activació de la corresponent funcionalitat en l'aparell taxímetre; per a això serà imprescindible que en el cas de modificar-se el taxímetre a l'efecte d'incorporar aquesta funcionalitat, es realitze l'avaluació de la conformitat, d'acord amb el que s'estableix en els articles 9 i 10 del Reial decret 244/2016, de 3 de juny, pel qual es desplega la Llei 32/2014, de 22 de desembre, de metrologia. El còmput del temps de servei començarà en el moment en què es prema el taxímetre en posició de lliure.  
  
2. El temps mínim en el qual el taxímetre podrà romandre apagat, durant el servei, serà el de 60 minuts. Si el taxímetre s'encén abans de transcórrer aquest període, aquesta pausa computarà per un període de 60 minuts, com a servei efectivament prestat.  
3. En cas d'equivocació en la posada en marxa del taxímetre s'estableix un temps d'un minut, perquè es puga tornar a encendre o apagar el mateix sense que es descompte el temps de pausa.  
4. Els temps no utilitzats durant el període de prestació de servei no seran traslladables ni acumulables a dies o setmanes posteriors.  
5. Si s'està realitzant un servei i acaba el període de prestació, continuarà funcionant el dispositiu fins a finalitzar el servei.  
6. Es faculta la persona titular de la direcció general competent en matèria de transport perquè mitjançant una resolució puga exceptuar de la limitació horària de la prestació del servei les autoritzacions de taxi adscrites a vehicles adaptats a persones amb mobilitat reduïda, així com a modificar la durada de les pauses, el seu nombre i els inicis del servei, quan les circumstàncies així ho aconsellen.  
  
Article 4. Descans obligatori  
1. Amb caràcter general la prestació del servei de taxi en l'àrea de prestació conjunta d'Alacant, es farà sota el règim de descans obligatori d'un dia setmanal de dilluns a divendres.  
2. A més, cadascuna de les llicències de l'àrea de prestació conjunta d'Alacant descansarà un dissabte o un diumenge de cada setmana, alternativament, en funció de la numeració parell o imparell de la llicència.  
Quan el dissabte siga data parell prestaran el servei els taxis amb número de llicència parell, i descansaran la resta de vehicles.  
Quan el dissabte siga data imparella prestaran el servei els taxis amb número de llicència imparella, i descansaran la resta de vehicles.  
Quan el diumenge siga data parell prestaran el servei els taxis amb número de llicència parell i descansaran la resta de vehicles.  
Quan el diumenge siga data imparella prestaran el servei els taxis amb número de llicència imparella i descansaran la resta de vehicles.  
En el cas que majoritàriament el sector reclamara un canvi en els torns de descans del cap de setmana, es podrà modificar el sistema establit amb caràcter general en aquest apartat, per un sistema de descans de cap de setmana complet (dissabte i diumenge), alternant la meitat de la flota mitjançant una fórmula que es determinarà mitjançant una resolució de la persona titular de la direcció general competent en matèria de transport.  
3. Mitjançant una resolució de la persona titular de la direcció general competent en matèria de transports es podran establir:  
a) Els torns de descans i les particularitats de les setmanes de Fogueres, Nadal, Any Nou, festius o esdeveniments en els quals augmente la demanda i es requerisca major nombre de taxis circulant.  
b) Els torns de descans del període estival, especialment el mes d'agost, i dels períodes de Setmana Santa i Pasqua, en els quals creix la demanda.  
c) Els torns de descans dels mesos de maig, juny, juliol i setembre o en determinats horaris, en els supòsits en què estiga previst l'increment de la demanda.  
d) Els torns de descans en altres supòsits al llarg de l'any en què es requerisca un reforç de la flota de taxis.  
4. Igualment, mitjançant una resolució de la persona titular de la direcció general competent en matèria de transports, es podran establir torns concrets per als vehicles adaptats a persones amb mobilitat reduïda.  
5. El règim de descans assenyalat s'entén sense perjudici de l'obligació de concórrer diàriament a la prestació del servei en dies de treball per a garantir que la demanda de l'usuari siga globalment atesa.  
  
  
Article 5. Senyal identificatiu  
Els dies de descans aniran senyalitzats mitjançant un identificador en vinil autoadhesiu de retolació, o material similar, que s'adherirà en lloc visible en la part posterior esquerra del vehicle, i que consistirà en la lletra A, B, C, D o E, d'acord amb el disseny que s'establisca, i que seran col·locats per les persones titulars de les autoritzacions segons el torn que els corresponga.  
  
Article 6. Responsabilitats  
Les persones titulars de l'autorització de transport i les que presten el servei, en el seu cas, seran responsables del compliment de les previsions contingudes en la present ordre.  
  
Article 7. Règim sancionador  
1. La conselleria competent en matèria de transport podrà comprovar, en tot moment, el compliment de les condicions de prestació del servei de taxi que en aquesta ordre es preveuen.  
2. L'incompliment del que s'estableix en aquesta ordre determinarà l'aplicació del règim d'infraccions i sancions previst en la Llei 13/2017, de 8 de novembre, de la Generalitat, del taxi de la Comunitat Valenciana.  
  
DISPOSICIÓ ADDICIONAL  
  
Única. Clàusula de no-despesa  
L'aplicació i el desenvolupament d'aquesta ordre no pot tindre cap incidència en la dotació de tots i cadascun dels capítols de despesa de la Generalitat i, en tot cas, les despeses hauran de ser ateses amb els mitjans personals i materials existents en aquesta conselleria.  
  
DISPOSICIONS TRANSITÒRIES  
  
Primera. Efectes de resolucions subsistents  
Fins que no es dicten les resolucions a què fa referència l'article 4, continuaran fent efecte les resolucions actualment aplicables.  
  
Segona. Adaptació del taxímetre  
La introducció en els aparells taxímetres del programari apropiat per a implementar el que es disposa en aquesta ordre i les tarifes, haurà de realitzar-se abans del 17 de febrer de 2020, i tindrà efectes en aqueixa data.  
  
DISPOSICIÓ DEROGATÒRIA  
  
Única. Derogació normativa  
Es deroga expressament l'Ordre 6 de setembre de 1999, de la Conselleria d'Obres Públiques, Urbanisme i Transports, per la qual es regula el sistema de dies de descans obligatori en la prestació de serveis de transport públic de viatgers en automòbils de turisme en l'àrea de prestació conjunta d'Alacant (DOGV 3580, 10.09.1999). Igualment, queden derogades quantes disposicions del mateix o inferior rang que s'oposen al que es disposa en la present ordre.  
  
DISPOSICIONS FINALS  
  
Primera. Aplicació i execució  
Es faculta la persona titular de la direcció general competent en matèria de transport per a l'aplicació i execució de la present Ordre.  
  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de desembre de 2019  
  
El conseller de Política Territorial,  
Obres Públiques i Mobilitat,  
ARCADI ESPAÑA GARCÍA


Còpia Permalink ELI